Tibda tinstema' l-kumpilazzjoni ta' evidenza fil-konfront tar-raġel li qed ikun akkużat bil-qtil doppju ta' ommu u ta' oħtu f'Ħal Għaxaq Dalgħodu bdiet tinstema' l-kumpilazzjoni ta' evidenza fil-konfront tar-raġel li qed ikun akkużat bil-qtil doppju ta' ommu u ta' oħtu f'Ħal Għaxaq. Ir-raġel, li għandu 38 qed ikun akkużat bl-omiċidju volontarju ta' ommu, Marija Lourdes Bonnici u anke ta' oħtu Angele Bonnici. Qed ikun akkużat ukoll li ħeba l-iġsma tal-vittmi, li għamel rapport falz lill-pulizija, li pprova jaħbi evidenza u li ħadem u għamel użu minn arma tan-nar mingħajr liċenzja. L-akkużat qed iwieġeb mhux ħati tal-akkużi kollha miġjuba kontrih. Dawn huma wħud mill-punti ewlenin li ħarġu mix-xhieda mogħtija mil-lum: Kif seħħ l-allegat każ? L-Ispettur Arnaud għadda biex jispjega kif l-akkużat, li issa qed iwieġeb mhux ħati, kien qal lill-Pulizija kif qata' d-dawl tad-dar biex malli oħtu tmur tiċċekja x'ġara, jisparalha. Kompla jispjega kif malli oħtu marret tiċċekja d-dawl, l-akkużat ħadha fil-ġnien, fil-post apposta li kien ipprepara biex joqtol lilha u lil ommha. Hu, allegatament mexa warajha u malli waslet fil-bieb tal-ġnien sparalha f'rasha. L-akkużat, biex ikun ċert li mietet, taha daqqa ta' mazza f'rasha. Wara kien imiss lil ommu. Malli din waslet fl-istess post, għamel l-istess. X'ġara wara? Arnaud għadda biex jispjega kif skont dak li kien qal l-akkużat waqt l-interrogazzjoni, huwa libbes lil ommu u lil oħtu baskett tal-plastik f'rashom u rabathom b'ċinga biex ikun jista' jrembilhom u jidfinhom. Wara li qatilhom u lesta l-iġsma, l-akkużat mar id-dar biex jorqod għax kienet waslet biex tasal it-tfajla tiegħu, saħaq l-Ispettur. L-Ispettur John Spiteri, aktar tard, saħaq li l-akkużat u t-tfajla tiegħu raqdu fi kmamar separati u meta kien ċert li s-sisħba kienet rieqda reġa' mar lura fuq il-post tad-delitt, għabba l-iġsma fuq karretta (li ħadem hu wkoll) u mar fl-għalqa biex jidfinhom. Minkejja li l-akkużat kellu diversi armi, huwa ħadem b'idejh l-arma tan-nar li biha allegatament wettaq id-delitt. Skont l-Ispettur, l-akkużat qal li ma użax waħda mill-armi li kellu rreġistrati fuq ismu għax kollha kienu jagħmlu ħafna storbju. X'seħħ l-għada? Skont il-Prosekuzzjoni, l-għada tad-delitt, l-akkużat xtara 'power washer,' biex seta' jnaddaf il-ġnien u anke ħaraq mhux biss il-boroż iżda anke l-karretta li biha, allegatament ġarr il-katavri u l-arma tan-nar u l-mazza li bihom wettaq l-allegat delitt. Arnaud kompla jispjega kif l-akkużat l-ewwel difen lil ommu u mbagħad tefa' lil oħtu fuqha u allegatament għattihom b'ammont kbir ta' ġir bil-għan li tonqos ir-riħa. L-Ispettur jagħti aktar dettalji tal-istat li fih instabu l-iġsma L-Ispettur Arnaud kompla jispjega l-istat li fih instabu l-iġsma. Spjega kif oħt l-akkużat kellha żewġ tiri f'rasha, fosthom f'għajnejha. Wiċċha kellu feriti gravi minħabba d-daqqa ta' mazza. L-omm, intlaqtet b'tiri min-naħa tax-xellug ta' rasha. Iż-żewġ vittmi, skont l-ispettur, instabu midfuna b'saqajhom mgħawġa. Għalfejn qatilhom? L-Ispettur saħaq li meta mistoqsi dwar il-motiv li wasslu biex qatel kemm lil ommu u anke lil oħtu, l-akkużat wieġeb li kien ilu ħafna rrabjat għalihom. Aktar tard huwa stqarr ukoll li kien sema' lil ommu u oħtu jippjanaw xi ħaġa. Skont l-Ispettur, l-akkużat kien saħaq li oħtu "kienet qed tipprova tirrappurtah dwar abbuż u titfgħu l-ħabs." Kien qal lill-Pulizija wkoll li ommu kienet qed tinsinwa xi affarijiet. Madanakollu, l-Ispettur ikkonferma li ħadd mill-vittmi qatt ma rrapporta abbuż u lanqas qatt ma għamlu kuntatt ma' xi ħaddiema soċjali. L-akkużat kien qal lill-pulizija li ommu u oħtu x'aktarx ħarbu mill-pajjiż Kompla jixhed l-Ispettur John Spiteri li spjega kif fit-28 ta' Marzu rċieva telefonata biex jinfurmawh li ċertu Paul Bonnici, ir-raġel u l-missier tal-vittmi u li qed jiskonta sentenza ta' ħabs fuq każ ta' qtil, xtaq ikellmu. Bonnici kien inkwetat dwar il-fatt li l-mara tiegħu kienet tkellmu kuljum fl-istess ħin u li qatt ma naqset milli tagħmel dan mingħajr ma tinfurmah. Huwa informa lill-Qorti li r-raġel u l-mara tiegħu (il-vittma) għandhom iħallsu €80,000 f'danni lill-eredi tal-vittmi tal-omiċidju li kien wettaq Paul Bonnici. Bonnici qed jiskonta sentenza ħabs ta' 30 sena wara li kien qatel żewġ ġirien minħabba kwistjoni li kellhom. Kien dan li wassal lill-akkużat biex għal bidu jisħaq mal-Pulizija li ommu u oħtu x'aktarx kienu ħarbu biex ma jħallsux it-€80,000 u jispiċċa jġorr il-problema waħdu. Il-Pulizija ma emmnux din il-verżjoni minħabba l-fatt li fil-kamra ta' oħtu sabu diversi oġġetti fosthom anke tagħmir elettroniku u fil-kamra ta' ommu kien hemm il-baskett li normalment kienet tuża u anke l-mowbajl tagħha. Ġurnata wara l-omiċidju, l-akkużat ċempel diversi drabi lil oħtu Wara li ħareġ l-avviż li ż-żewġ persuni kienu nieqsa, il-Pulizija tkellmet ma' diversi persuni. Fost dawn, l-impjegatur ta' Angele qal lill-Pulizija li l-akkużat kien mar ix-xogħol tagħha biex jistaqsi jekk kinitx hemm u telaq minnufih malli qallu li dakinhar ma kinitx daħlet għax-xogħol. L-akkużat, l-għada tal-omiċidju, ċempel diversi drabi lil oħtu fuq il-mowbajl tagħha. Skont l-Ispettur, dawn kollha kienu tentattivi tal-akkużat biex jipprova jgħatti l-fatt li hu kien il-qattiel Ħabiba ta' Angele tgħid lill-Ispettur li l-akkużat kien jabbużaha L-Ispettur Spiteri kompla jgħid li kien infurmat b'mod kunfidenzjali, mingħand ħabiba ta' Angele, li l-akkużat kien jabbuża sesswalment minn oħtu. Qal li meta staqsa lill-akkużat dwar dan, huwa wieġeb li oħtu kienet ivvintat din l-istorja bil-għan li theddu biha u jixtrilha BMW. It-tfajla tal-akkużat kienet wettqet suwiċidju fl-istess residenza L-Ispettur John Spiteri, qabel temm ix-xhieda tiegħu, saħaq li meta staqsa lill-akkużat x'wassal biex joqtol lil ommu lil oħtu, qallu li lura fl-2009, it-tfajla tiegħu kienet għamlet suwiċidju fl-istess residenza. Huwa qal li kienet ħalliet nota u fiha kitbitlu li issa ommu tista' tistrih u dan għax skont l-akkużat, ma kinitx kuntenta li t-tnejn li huma qed joħorġu flimkien. Dakinhar tal-arrest, l-akkużat allegatament qal lill-ispettur: 'X'ħerba għamilt!' Tixhed is-sieħba tal-akkużat...kien taf li l-akkużat kien allegatament abbuża minn oħtu Xehdet ukoll is-sieħba tal-akkużat li fil-Qorti qalet li meta kienu għadhom ma nstabux l-iġsma, l-akkużat ma kellux kwiet u ma kienx waqaf jippassiġġa d-dar jistenna li jisma' xi ħaġa dwarhom jew mingħandhom. Mistoqsija dwar l-allegazzjonijiet li kien jabbuża minn oħtu, is-sieħba tal-akkużat qalet li kienet Angele stess li kienet qaltilha li meta kienu għadhom żgħar, l-akkużat kien missa u li ommha kienet taf dwar dan. Wieġbet li kienet taf ukoll li sieħba tal-akkużat kienet wettqet suwiċidju. 'Qatt ma kien vjolenti miegħi, lanqas mal-annimali tagħna...' Is-sieħba tal-akkużat għaddiet biex titkellem dwar ir-relazzjoni tagħhom u waqt li l-allegat qattiel infaqa' jibki fl-iżbarra, hija qalet hekk: "Huwa l-aqwa persuna li naf. Dejjem imbuttani biex nirnexxi. Salvani minn relazzjoni abbużiva. Dejjem rajt rispett u mħabba mingħandu. Qatt ma kien vjolenti, lanqas mal-annimali tagħna," kompliet tirrakkonta. L-Ispettur Arnaud reġa' staqsiha jekk qattx kien hemm xi inċidenti vjolenti li rat hi b'għajnejha jew li l-akkużat qalilha dwarhom. Madanakollu hi wieġbet fin-negattiv u insistiet li qatt ma semgħetu jgħid xi ħaġa kontra ommu jew oħtu. Kameras tas-sigurtà jiefqu jaħdmu f'salt Komplew jixhdu aktar uffiċjali tal-Pulizija, fosthom kuntistabbli tal-Pulizija li spjega kif l-akkużat kien qalilhom li oħtu ma kinitx irritornat mix-xogħol u li kien missieru li qallu biex jirrappurta li kienu neqsin. Madanakollu, filmati mill-kameras tas-sigurtà kienu juru kemm lil Maria Lourdes u anke lil Angele fid-dar qabel il-filmat jieqaf ħesrem (x'aktarx fil-mument li l-akkużat qata' d-dawl." Il-kumpilazzjoni se tkompli fil-15 ta' April.